*Tämä artikkeli käsittelee yhtyettä. Yhtyeen mukaan on nimetty asteroidi 110393 Rammstein. Paikkakunnasta katso Ramstein-Miesenbach.*

**Rammstein** on saksalainen industrial metal -yhtye, jonka perusti kitaristi Richard Kruspe tammikuussa 1994. Rammstein yhdistää metalliin elektronisen musiikin aineksia. Tyylilajia kutsutaan Neue Deutsche Härteksi. Kruspen lisäksi muuttumattomana säilyneeseen alkuperäiskokoonpanoon kuuluvat laulaja Till Lindemann, kitaristi Paul Landers, soolokitaristi Richard Kruspe, basisti Oliver Riedel, rumpali Christoph Schneider ja kosketinsoittaja Christian Lorenz.

Rammstein on julkaissut kahdeksan studioalbumia, kolme livealbumia, kolme kokoelmalevyä ja kahdeksan DVD:tä. Yhtye on saanut kahdeksan platinalevyä ja kuusi kultalevyä. Vuoden 2011 puoliväliin mennessä Rammsteinin levyjä oli myyty noin 14 miljoonaa kappaletta, jolloin Rammsteinista tuli Saksan toiseksi eniten levyjä myynyt rock-yhtye Scorpionsin jälkeen. Rammstein esittää useimmat kappaleensa saksan kielellä. Yhtye on tunnettu mahtipontisesta lavaesiintymisestään, jossa pyrotekniikka on suuressa roolissa.

Yhtyeen tunnettuja kappaleita ovat muun muassa "Rammstein","Deutschland", "Du hast", "Engel", "Links 2 3 4", "Sonne", "Ich will", "Reise Reise", "Amerika", "Keine Lust", "Mein Teil", "Ohne dich", "Benzin", "Pussy", "Ich tu dir weh", "Feuer frei!", "Mein Land" ja "Zeig Dich". Kappaleet ovat aiheiltaan synkkiä ja musiikki mahtipontista. Yhtye on ollut kahdesti Grammy-ehdokkaana parhaasta metallikappaleesta. Rammsteinin pääasiallisena tuottajana toimii Jacob Hellner, joka on tuottanut kaikki albumit lukuun ottamatta kahta viimeisintä albumia, joiden tuottajana toimi Emigraten kitaristi Olsen Involtini.

Historia
--------

### Alkuajat

Rammstein esiintymässä Globenissa, Tukholmassa vuonna 2004. Kuvassa Rammsteinin jäsenillä (Landers, Lindemann ja Kruspe) on yllään erikoiset naamarit, jotka sylkevät tulta. Rammstein käyttää niitä aina "Feuer Frei!" -kappaleen viimeisen kertosäkeen aikana.
Rammstein esittämässä kappalettaan "Engel" Madison Square Gardenissa, New Yorkissa joulukuussa 2010.
Rammstein on perustettu tammikuussa 1994 Berliinissä. Aiemmin saksalaisessa Feeling B -yhtyeessä soittaneet Oliver Riedel, Christoph Schneider ja Christian "Flake" Lorenz sekä Richard Kruspe olivat yhtyeen ensimmäiset jäsenet, ja he myöhemmin kutsuivat Till Lindemannin laulajaksi. Lindemann oli aikaisemmin soittanut rumpuja yhtyeessä First Arsch. Nelikko äänitti demon "Rammstein", joka sai Paul Landersin kiinnostumaan yhtyeestä. Yhdessä he osallistuivat bändikilpailuun ja voittivat sen. *Live aus Berlin* -DVD:n haastattelussa Flake on sanonut, että hänen mielestään koskettimien soittaminen oli tylsää eikä hän ollut aluksi kovin kiinnostunut Rammsteinista. Yhtyeen jäsenet ovat kotoisin entisestä Itä-Saksasta, erityisesti Itä-Berliinistä.

Lorenzin liittymisen jälkeen Rammstein alkoi äänittää Jacob Hellnerin kanssa ensimmäistä albumiaan *Herzeleid*, joka julkaistiin syyskuussa 1995. Saman vuoden joulukuussa yhtye teki ensimmäisen kiertueensa pääesiintyjänä. Rammsteinin ura lähti nopeasti nousuun, kun elokuvaohjaaja David Lynch innostui yhtyeen musiikista ja halusi heidät soittamaan elokuvansa *Lost Highway* ääniraidalle. Myöhemmin yhtyeen musiikkia on käytetty myös elokuvissa *Resident Evil*, *Matrix*, *xXx* ja *Hellboy II: The Golden Army*. *xXx*-elokuvan avauskohtauksessa yhtye itsekin on kuvissa soittaessaan lavalla pyroefektien keskellä.

### *Sehnsucht* ja *Mutter*

Rammstein teki läpimurtonsa toisen albumin julkaisun jälkeen. *Sehnsucht* julkaistiin 18. elokuuta 1997 yhdessä "Du Hast" -singlen kanssa. Albumi saavutti Saksan albumilistalla ensimmäisen sijan, ja suosion seurauksena myös esikoisalbumi *Herzeleid* nousi sijalle kuusi. Vuonna 2018 Billboard-lehti valitsi "Du Hastin" yhdeksi vuoden 1998 parhaista kappaleista. Toinen vuoden 1998 Berliinin-konserteista tallennettiin CD:lle ja DVD:lle nimellä *Live aus Berlin*. Yhdysvalloissa myynti saavutti platinalevyn rajan ja "Du Hast" toi yhtyeelle Grammy-ehdokkuuden 1998. Samana vuonna yhtye julkaisi alkuajan singleistä koostetun kokoelmalevyn nimeltä *Original Single Kollektion.*

Kolmas studioalbumi *Mutter* nousi Saksassa ykkössijalle. Vuonna 2001 julkaistun albumin vastaanotto oli parempi kuin aikaisempien albumien ja johti kansainväliseen suosioon. Siltä julkaistiin viisi singleä, joista viimeinen vasta vuonna 2012. Kappaleella "Links 2-3-4" Rammstein kumosi väitteen, jonka mukaan yhtye puolustaa uusnatsismia, sanomalla "sydämeni sykkii vasemmalla". *Mutter* myi viidessä maassa kultaa ja neljässä platinaa. Vuonna 2003 julkaistiin live-DVD *Lichtspielhaus*. Albumi *Mutter* sijoittui vuonna 2007 suomalaisen Radio Rockin sadan kaikkien aikojen parhaan rockalbumin äänestyksessä kymmenenneksi.

### *Reise, Reise*

Rammstein julkaisi vuonna 2004 neljännen studioalbuminsa *Reise, Reise* ja herätti keskustelua yhteiskuntakriittisellä singlellään "Amerika". Yhteensä albumilta julkaistiin neljä singleä. *Reise, Reise* -albumin julkaisun jälkeen Rammsteinista tuli kaikkien aikojen toiseksi*lähde?* menestynein saksalainen yhtye levymyynnissä mitattuna. Vuoden 2011 puoliväliin mennessä Rammsteinin levyjä oli myyty noin 14 miljoonaa kappaletta Suomessa *Reise, Reise* sijoittui albumilistalla ensimmäiseksi. Kappale "Mein Teil" toi yhtyeen toisen Grammy-ehdokkuuden 2005.

Keväällä 2005 Rammstein otti kiertueensa lämmittely-yhtyeeksi suomalaisen Apocalyptican. Yhtyeet soittivat myös yhdessä Rammsteinin kappaleet "Mein Herz brennt" ja "Ohne dich". Rammstein oli hyvin vaikuttunut Apocalyptican ja Nina Hagenin "Seemann"-kappaleesta tekemästä coverista. Yhteinen esiintyminen johti Apocalyptican tekemään Rammsteinin "Benzin"-singlelle "Kerosiini"-remixin. Yhteistyön on sanottu olleen toimivaa, ja se jatkui vuonna 2007: Apocalyptican albumilla *Worlds Collide* Till Lindemann tulkitsee vanhan David Bowie -kappaleen "Heroes" saksankielisenä ("Helden").

Rammsteinin laulaja Till Lindemann.
### *Rosenrot* ja *Völkerball*

Albumi *Rosenrot* (2005) ja konserttitallenne *Völkerball* (2006) sijoittuivat ilmestyttyään Suomen virallisella listalla ensimmäiseksi. *Rosenrotilla* julkaistiin *Mutter*-albumilta ylijääneitä kappaleita. *Rosenrotin* kappaleita ei markkinoitu kovinkaan paljon, vaan niitä julkaistiin vähitellen konserteissa, kuten kappale "Benzin" Berliinin-keikalla Rammstein oli tauolla vuoden 2006.

### *Liebe ist für alle da* (2009)

Yhtye työsti kuudetta studioalbumia nimeltä *Liebe ist für alle da* vuosien 2007–2009 aikana Los Angelesissa ja San Franciscossa sekä Berliinissä. Levy julkaistiin 16. lokakuuta 2009. Kitaristi Paul Landers kertoi haastattelussa, että levystä tulisi rankin yhtyeen siihenastisista julkaisuista. Landers kertoi, että *Reise, Reise* ja *Rosenrot* olivat edustaneet Rammsteinin romanttista kautta ja että uusi albumi aloittaa uuden ajanjakson. Kitaristi Richard Kruspe kertoi, että he käyttivät hienojen laitteistojen sijaan vain pieniä vahvistimia ja sähkörumpuja. Sisältönsä vuoksi "Pussy"-kappaleen musiikkivideo julkaistiin Visit-X-aikuisviihdesivustolla. Saksassa julkaisu vastaanotettiin hyvin, sillä kappale "Pussy" nousi singlelistan ykköseksi, mikä oli ensimmäinen kerta Rammsteinin historiassa. *Liebe ist für alle da* sijoittui Suomen albumilistalla ensimmäiseksi. Albumin myynti Euroopassa toi Rammsteinille viisi kultalevyä ja seitsemän platinalevyä.

Rammstein aloitti 8. marraskuuta 2009 uuden kiertueen, joka kattoi 30 konserttia, joista 12 esitettiin Saksassa. Ainoa Pohjoismaissa vuoden 2009 puolella tehty konsertti oli Tanskassa. Kiertue jatkui joulutauon jälkeen pitkälle vuoden 2010 puolelle. Rammstein kiersi vuoden 2010 puolella muun muassa Pohjoismaat. Rammstein esiintyi Hartwall Areenalla helmikuussa 2010. New Yorkin Madison Square Gardenin liput myytiin loppuun alle puolessa tunnissa. Vuoden 2009 kiertueen ajan Rammsteinin lämppärinä toimi norjalaislähtöinen elektronista musiikkia soittava Combichrist-yhtye.

### Made in Germany

Vuonna 2011 yhtye julkaisi *Made in Germany 1995–2011* -nimisen kokoelma-albumin ja aloitti samannimisen kiertueen, joka pohjautui kyseisen albumin kappalelistaan. Albumista julkaistiin myös rajoitettu kahden levyn painos, jonka toisella levyllä oli valikoima parhaita cover-versioita Rammsteinin kappaleista, muun muassa Laibachin tulkinta "Ohne dich" -kappaleesta. Osassa kappaleen kertosäkeistä sanat on muutettu alkuperäisestä "Ohne dich kann ich nicht sein" (suom. "ilman sinua en voi olla") Laibachille tyypilliseksi sanaleikiksi. Laibachin versiossa laulaja Milan Fras laulaakin "Ohne mich kannst du nicht sein" (suom. ilman minua et voi olla), joka näennäisesti on vain osa rakkauslaulua, mutta jonka voidaan myös tulkita viittaavan Laibachin vaikutteisiin, joita ilman Rammsteinia ei voisi olla olemassa. Albumilla julkaistiin myös aivan uusi kappale, jonka nimi on "Mein Land". Kiertue päättyi vuonna 2013.

Syyskuussa 2015 yhtye julkaisi Madison Square Gardenin konsertista 2010 taltioidun DVD:n *Rammstein in Amerika*. Samana vuonna Till Lindemann aloitti sooloprojektinsa Lindemann. Kokoelma-albumi *XXI* julkaistiin joulukuussa 2015.

### *Rammstein*

Kymmenen vuoden tauon jälkeen Rammstein julkaisi keväällä 2019 uuden studioalbumin *Rammstein*, jonka työstäminen alkoi 2015. Aiemmasta poiketen Kruspe ei tällä kertaa ollut säveltänyt kappaleita Rammstein mielessään, vaan ne olivat syntyneet hänen Emigrate-sooloprojektinsa tuotteena. Osa kappaleista on koko yhtyeen yhteistyötä. Työnimellä "Ramm4" kulkenutta kappaletta yhtye esitti jo vuoden 2016 kiertueellaan. Albumin orkesteriosuudet äänitettiin Minskissä, Valko-Venäjällä, syyskuussa 2018. Yhtye on markkinoinut tulevaa kiertuettaan heijastamalla seinille konserttien päivämääriä ja paikkoja. Maaliskuussa 2019 julkaistiin musiikkivideo albumin kappaleesta "Deutschland". Huhtikuun ja toukokuun lopussa myös julkaistiin kappaleet ''Radio'' ja ''Ausländer'' .

### Tulevaisuus

Lokakuussa 2020 Rammstein ilmoitti siirtyneensä studioon valmistelemaan uutta materiaalia. Vuonna 2022 ilmestyikin albumi Zeit.

Musiikki
--------

### Musiikkityyli

Rammstein yhdistää musiikissaan industrialia, heavy metalia, alternative metalia, progressive metalia ja groove metalia. Kitaran, basson ja rumpujen lisäksi yhtyeessä isossa osassa ovat kosketinsoittimet. Tällaista musiikkityyliä alettiin 1990-luvun puolivälissä kutsua Neue Deutsche Härteksi. Yhtye on nimennyt slovenialaisen industrial-yhtye Laibachin yhdeksi tärkeimmistä vaikuttajistaan.

Kappaleessa "Wollt Ihr Das Bett in Flammen Sehen?" on käytetty Doom-videopelistä "Doom-hahmon" ääntä, joka kuuluu hahmon kuollessa, ja haulikon latausta.

### Sanoitukset

Rammsteinin kappaleille on melko tyypillistä kertosäkeen iskulausemaisuus, johon yhdistyy usein jokin sanaleikki. Yhtyeen laulaja Till Lindemann sanoittaa pääasiassa kaikki Rammsteinin kappaleet, mutta muutkin jäsenet vaikuttavat sanoituksiin. Yhtye on alusta asti pyrkinyt tekemään tahallisen provosoivia ja synkkiä kappaleita, joiden aiheet ovat moraalisesti arveluttavia. Till Lindemann on sanonut haluavansa kertoa kappaleillaan "rakkaudesta kaikissa variaatioissaan". Tästä äärimmäisenä esimerkkinä on "Mein Teil", joka kertoo Armin Meiwesin "rakkauskannibalismista". Tekstit käsittelevät muiden muassa sadomasokismia ("Bück dich", "Bestrafe mich", "Feuerräder", "Rein Raus" ja "Ich tu dir weh"), insestiä ("Spiel mit mir", "Wiener Blut" ja "Tier"), kannibalismia ("Mein Teil" ja "Eifersucht"), elävältä hautaamista ("Spieluhr"), pyromaniaa ("Hilf mir" ja "Benzin"), nekrofiliaa ("Heirate mich") ja muita seksuaalisia, yleisesti sairaiksi käsitettyjä mieltymyksiä, kuten pedofiliaa ("Hallelujah" ja "Wiener Blut").

Rammstein tahtoo ensisijaisesti tehdä omanlaisiaan kappaleita, mutta omalla tavallaan myös herättää keskustelua. Esimerkiksi kappale "Amerika" on teemaltaan pääsääntöisesti yhteiskuntakriittinen.

Osa Rammsteinin kappaleista kertoo tosielämän tapahtumista, kuten "Rammstein" (Ramsteinin lentonäytösonnettomuus), "Mein Teil" (Armin Meiwes), "Wiener Blut" (Josef Fritzlin insestitapaus) ja "Donaukinder" (tapaus, jossa syanidia levisi Tiszajokeen vuonna 2000).

Rammstein laulaa suurimman osan kappaleista saksan kielellä, mutta joissain kappaleissa on esiintynyt eri kieliä. Kappaleissa "Amerika", "Stirb nicht vor mir/Don’t Die Before I Do", ja "Pussy" lauletaan myös englantia, "Moskau"-kappaleessa on taustalaulu venäjäksi, "Te Quiero Puta" -kappale lauletaan kokonaan espanjaksi ja "Frühling in Paris" -kappaleessa kertosäe on ranskaksi.

Nimi
----

Yhtyeen nimi tulee Ramsteinin lentotukikohdassa tapahtuneesta onnettomuudesta. Vuonna 1988 järjestetyssä lentonäytöksessä esiintyneet koneet törmäsivät toisiinsa ja yksi niistä syöksyi väkijoukkoon surmaten 67 ihmistä. Yhtye toimi alkuaikoinaan hetken aikaa nimellä Rammstein-Flugschau (Flugschau tarkoittaa lentonäytöstä). Myös yhtyeen ensimmäinen kappale, sekin nimeltään "Rammstein", kertoo tästä tapauksesta. Saksan verbi *rammen* tarkoittaa törmäämistä kohteeseen, joten yhtyeen nimessä oleva ylimääräiseltä vaikuttava m-kirjain muodostaa sanaleikin. Yhtyeen nimi on suomeksi käännettynä "törmäävä kivi".

Rammsteinin mukaan on nimetty asteroidi 110393 Rammstein.

Lavaesiintyminen
----------------

Rammstein Pussy Wackenissa 2013
Rammstein esiintymässä vuonna 2013 Bråvalla festivaaleilla
Rammstein esiintymässä Apocalyptican kanssa Milanossa vuonna 2005.
Rammsteinin pyrotekniikka parhaimmillaan.
Till Lindemann ja Richard Kruspe esiintymässä.
### Live-esitykset

Rammstein on tunnettu mahtipontisesta, pyroefektisistä ja shokeeravista live-esityksistä. Yhtyeen kitaristi Richard Kruspe on sanonut haastattelussa, että "99 prosenttia ihmisistä ei ymmärrä laulun sanoja, joten täytyy keksiä jotakin pitääkseen draamaa yllä esitysten aikana". Kruspen mukaan yhtyeen esiintyminen on osaksi huumoria, teatteria ja yhtyeen itäsaksalaisuutta. Rammsteinin lava on kaksikerroksinen: kitaristit Landers ja Kruspe ja laulaja Till Lindemann esiintyvät alemmalla tasolla, ja basisti Riedel, rumpali Schneider ja kosketinsoittaja Lorenz soittavat ylemmällä tasolla. "Ahoi"-kiertueella lavojen korkeusero oli kaksi metriä. "Liebe ist für alle da" -kiertueella lava oli puolet matalampi. Kosketinsoittaja Lorenz on vuodesta 2009 lähtien soittanut kävellen juoksumatolla.

### Pyrotekniikka

Yhtye on käyttänyt esiintymisissään rekvisiittana monenlaista pyrotekniikkaa aivan alkuajoistaan lähtien. Liekinheittimet eri muodoissa ovat tavallisia: naamarit, jalkineet ja käsineet, joista syöksyy kipinöitä, sekä palavat mikrofonit. Konsertissaan 27. syyskuuta 1996 jäsenet ripustivat palavan laudan lavan yläosaan, josta se putosi lavan kautta eturiviin yleisön sekaan ja muutama katsoja sai palovammoja, yksi vakavasti.

### Rammsteinin konsertit Suomessa

Rammstein on esiintynyt Suomessa neljätoista kertaa, joista ensimmäinen oli vuonna 2001 Helsingin jäähallissa. Monesti konsertit ovat tulleet loppuunmyydyiksi heti lippujen myyntiintulon jälkeen. Vuoden 2010 Hartwall-areenakonsertin liput myytiin loppuun 21. syyskuuta 2009 kuudessa minuutissa. Tämä aiheutti kohun muun muassa siitä, että lippuja myytiin konserttiin viisi päivää ennen virallisen myynnin alkua. Rammstein esiintyi Seinäjoen Provinssirockissa pääesiintyjänä kesäkuussa 2010.
Viimeksi yhtye esiintyi Suomessa Helsingin olympiastadionilla toukokuussa 2023.

* 25. marraskuuta 2001 – Jäähalli, Helsinki
* 15. kesäkuuta 2002 – Provinssirock, Seinäjoki
* 24. marraskuuta 2004 – Hartwall Areena, Helsinki
* 8. heinäkuuta 2005 – Ruisrock, Turku
* 22. helmikuuta 2010 – Hartwall Areena, Helsinki
* 20. kesäkuuta 2010 – Provinssirock, Seinäjoki
* 15. helmikuuta 2012 – Hartwall Areena, Helsinki
* 29. kesäkuuta 2013 - Rock the Beach, Helsinki
* 2. heinäkuuta 2016 - Provinssi, Seinäjoki
* 9. kesäkuuta 2017 - Rockfest, Vantaa
* 9. elokuuta 2019 - Ratinan stadion, Tampere
* 10. elokuuta 2019 - Ratinan stadion, Tampere
* 27. toukokuuta 2023 - Helsingin olympiastadion, Helsinki
* 28. toukokuuta 2023 - Helsingin olympiastadion, Helsinki

Kokoonpano
----------

* Till Lindemann – laulu (1994–)
* Richard Kruspe – kitara, taustalaulu (1994–)
* Paul Landers – kitara, taustalaulu (1994–)
* Christian Lorenz – kosketinsoittimet (1994–)
* Oliver Riedel – basso, taustalaulu (1994–)
* Christoph Schneider – rummut (1994–)

Diskografia
-----------

*Pääartikkeli: Rammsteinin diskografia*
### Studioalbumit

* *Herzeleid*  (1995)
* *Sehnsucht*  (1997)
* *Mutter*  (2001)
* *Reise, Reise*  (2004)
* *Rosenrot*  (2005)
* *Liebe ist für alle da*  (2009)
* *Rammstein*  (2019)
* *Zeit*  (2022)

Albumien listasijoitukset eri maissa
------------------------------------

| Albumi | Sija |
| --- | --- |
| GERSaksa | AUTItävalta | SUISveitsi | NEDAlankomaat | FRARanska  | SWERuotsi | NZLUusi-Seelanti | USAYhdysvallat | NORNorja | FINSuomi | POLPuola | BELBelgia | ESPEspanja | DENTanska | HUNUnkari | ITAItalia | ESTViro | ISIslanti | MEXMeksiko | CZETšekki | PORPortugali | AUSAustralia | GBRYhdistynyt kuningaskunta

 |
| *Herzeleid* | 6 | 11 | 20 | 72 | 85 | - | - | - | - | - | - | - | - | - | - | - | - | - | - | - | - | - | - |
| *Sehnsucht* | **1** | **1** | 3 | 40 | 76 | 17 | 23 | 45 | 47 | - | - | - | - | - | - | - | - | - | - | - | - | - | - |
| *Live aus Berlin* | **1** | 2 | 8 | - | 97 | 42 | 46 | 179 | 29 | 35 | - | - | - | - | - | - | - | - | - | - | - | - | - |
| *Mutter* | **1** | **1** | **1** | 4 | 23 | 2 | 12 | 77 | 12 | 7 | 4 | 7 | 9 | 22 | 33 | 68 | - | - | - | - | - | - | 86 |
| *Reise, Reise* | **1** | **1** | **1** | 2 | 3 | 2 | 17 | 61 | 4 | **1** | 4 | 6 | 4 | 3 | 21 | 35 | **1** | **1** | **1** | 3 | 4 | 19 | 17 |
| *Rosenrot* | **1** | **1** | 2 | 4 | 5 | 2 | 38 | 47 | 4 | **1** | 7 | 3 | 9 | 2 | 18 | 11 | **1** | **1** | 2 | 3 | 7 | 44 | 29 |
| *Völkerball* | **1** | 3 | 7 | 7 | 54 | 11 | - | 147 | 24 | **1** | - | 48 | 22 | 9 | - | 61 | **1** | - | - | 11 | 6 | - | - |
| *Liebe Ist Für Alle Da* | **1** | **1** | **1** | **1** | 2 | 3 | 15 | 13 | 4 | **1** | 2 | 3 | 5 | **1** | 10 | 14 | - | - | **1** | **1** | 4 | 9 | 16 |
| *Rammstein* | **1** | **1** | **1** | **1** | **1** | 2 | 18 | 9 | **1** | **1** | **1** | **1** | 2 | **1** | **1** | 5 | - | - | 3 | 2 | **1** | 5 | 3 |
| *Zeit* | **1** | **1** | **1** | **1** | **1** | **1** | 11 | 15 | **1** | **1** | 3 | **1** | 4 | **1** | 2 | 12 | - | 5 | - | **1** | 3 | 3 | 3 |

Palkinnot
---------

|  |  |
| --- | --- |
| Platinalevy
* Herzeleid 2x
* Sehnsucht 2x
* Mutter 2x
* Reise, Reise
* Rosenrot
* Liebe ist für alle da

Kultalevy
* Herzeleid 2x
* Engel 2x
* Live aus Berlin
* Rosenrot

Ehdokkuudet
* 1998 – MTV European Music Awards : Paras rock-kappale
* 1999 – Grammy Awards : Paras metalli-esiintyminen
* 2002 – Paras video (Sonne)
* 2005 – Kerrang Awards : Paras live-esiintyminen
* 2005 – Neo Award : Paras TV albumi
* 2005 – Viva Comet : Paras live-esiintyminen
* 2006 – Grammy Awards : Paras metalli-esiintyminen
* 2006 – Echo : Paras kansallinen live-esiintyminen
* 2009 – Emma-gaala: Paras ulkomainen artisti

 | Tunnustukset
* 1998 – Echo : Video (Engel)
* 1998 – Viva Comet : Live-yhtye
* 1999 – Echo : Yhtye
* 2002 – Echo : Nu-Metal
* 2002 – Kerrang! Awards : Kansainvälinen Live-yhtye
* 2002 – Kerrang! Awards : Kansainvälinen Konsertti
* 2004 – MetalHammer : Paras Video (Mein Teil)
* 2004 – MetalHammer : Paras Albumi (Reise, Reise)
* 2004 – MetalHammer : Paras Kappale (Mein Teil)
* 2005 – Echo : Paras vaihtoehtoyhtye
* 2005 – Echo : Paras kansallinen live
* 2005 – Viva Comet : Paras video (Keine Lust)
* 2005 – MTV Europe Music Awards : Paras saksalainen artisti
* 2005 – Krone : Paras live-esiintyminen
* 2006 – LEA Awards : Paras manageri (Emanuel Fialik, Pilgrim)
* 2006 – Echo : Paras artisti/saksalainen bändi
* 2006 – Emma-gaala : Paras kansainvälinen artisti
* 2006 – Edison Awards : Paras vaihtoehtomusiikki (Rosenrot)

 |

Kirjat
------

* *Rammstein: Les Crasheurs De Feu*
* *Till Lindemann: Messer*
* *Tourbook Germany 2001*
* *Ursprung Punkszene*
* *Feeling B: Mix Mir Einen Drink*
* *Rammsteinbook*
* *Letzte Ausfahrt: Germania*
* *Rammstein: Liederbuch*
* *Völkerball Tourbook*

Lähteet
-------

1. 1 2 3 4 5  Rammstein helmikuussa Suomeen *Sue.fi*.  30.6.2011. Suezine Oy.  Arkistoitu. Viitattu 24.8.2020.
2. ↑  Deutsche Welle (www.dw.com): The Top 10 music acts from Germany | DW | 23.12.2016 *DW.COM*. Viitattu 24.8.2020. (englanniksi)
3. 1 2  Die Gründung von ,Rammstein' *vip.de*. Viitattu 31.1.2018. (saksaksi)
4. ↑  Dave Everley04 July 2019: Rammstein: The birth of a legend *Metal Hammer Magazine*. Viitattu 13.12.2020. (englanniksi)
5. 1 2 3  Rammstein – laut.de – Band *laut.de*. Viitattu 31.1.2018. (saksaksi)
6. ↑  Steven D. Martinson, Renate A. Schulz: *Deutsch Als Fremdsprache*. Peter Lang, 2008. ISBN 9783039116270. Teoksen verkkoversio (viitattu 7.3.2019). en
7. ↑  RAMMSTEIN :: Band :: Timeline *web.archive.org*.  13.6.2008.  Arkistoitu 13.6.2008. Viitattu 21.3.2019.
8. 1 2 3  Deutsche Welle (www.dw.com): Rammstein shows that there's still money in shock-rock | Music | DW | 27.04.2011 *DW.COM*. Viitattu 30.1.2018. (englanniksi)
9. ↑  10 lesser-known band cameos in the movies *Den of Geek*. Viitattu 3.3.2019. (englanniksi)[vanhentunut linkki]
10. ↑  *Billboard*, s. 56. Nielsen Business Media, Inc. 19.7.1997. Teoksen verkkoversio (viitattu 30.1.2018). (englanniksi)
11. 1 2 3  ,Rammstein' begeistert über Ländergrezen hinweg *vip.de*. Viitattu 31.1.2018. (saksaksi)
12. ↑  The 98 Greatest Songs of 1998: Critics' Picks *Billboard*. Viitattu 14.2.2019.
13. ↑  Gold & Platinum *RIAA*. Viitattu 14.2.2019. (englanniksi)
14. 1 2  Rammstein *GRAMMY.com*.  15.2.2019. Viitattu 16.2.2019. (englanniksi)
15. ↑  Rammstein : Original Single Kollektion *www.spirit-of-metal.com*. Viitattu 16.3.2019.
16. ↑  Uwe Schütte: *German Pop Music: A Companion*. Walter de Gruyter GmbH & Co KG, 2017-01-11. ISBN 9783110425727. Teoksen verkkoversio (viitattu 16.3.2019). en
17. ↑  Rammstein: Lichtspielhaus (2003) - | Synopsis, Characteristics, Moods, Themes and Related *AllMovie*. Viitattu 23.2.2019. (englanniksi)
18. ↑  Rammstein - Mutter (album review 3) | Sputnikmusic *www.sputnikmusic.com*. Viitattu 23.2.2019.
19. ↑  RAMMSTEIN-HQ.com // Yhtye - Palkinnot & Listasijoitukset *rammstein-hq.com*. Viitattu 1.3.2019.
20. ↑  Ahonen, Ari: Radio Rockin 100 kaikkien aikojen parasta rock-albumia  2016. fidisk.fi. Viitattu 2.3.2019. (suomeksi)
21. 1 2 3  IFPI: Suomen virallinen lista IFPI. Viitattu 1.3.2019. (suomeksi)
22. ↑  Blabbermouth: MESHUGGAH, APOCALYPTICA Remix RAMMSTEIN's 'Benzin' For New Single Release *BLABBERMOUTH.NET*.  16.9.2005. Viitattu 7.3.2019.
23. ↑  Apocalyptica - Bowie meets Rammstein, M-Heft magazine 2007 - For their new album they dared to cover the David Bowie hit Heroes with Rammstein-front-man Till Lindemann *apocalyptica.apocello.ru*. Viitattu 7.3.2019.
24. ↑  4 X BERLIN WUHLHEIDE / 70.000 FANS! *www.rammstein.de*.  Arkistoitu 3.4.2019. Viitattu 18.3.2019. (saksaksi)
25. ↑  Dayal Patterson: Feuer frei! - How Rammstein Almost Went Down In Flames *Metal Hammer Magazine*. Viitattu 18.3.2019. (englanniksi)
26. ↑  ▷ Neuer Rammstein Song „Pussy" - Exklusive Single Premiere! *www.visit-x.net*. Viitattu 9.3.2019.
27. ↑  Rammstein: Rammstein Tour  4. toukokuuta 2009. rammstein.com.  Arkistoitu 2.3.2019. Viitattu 1.3.2019. (englanniksi)
28. ↑  Rammstein: Europe Tour part 2  5. joulukuuta 2012. rammstein.com.  Arkistoitu 2.3.2019. Viitattu 1.3.2019. (englanniksi)
29. ↑  V2: Rammstein julkisti lämppärin  1. lokakuuta 2009. v2.fi. Viitattu 1.3.2019.
30. ↑  John T. Littlejohn, Michael T. Putnam: *Rammstein on Fire: New Perspectives on the Music and Performances*, s. 53–78, joista s. 73.. McFarland, 2013-09-16. ISBN 9780786474639. Teoksen verkkoversio (viitattu 18.3.2019). en
31. ↑  RAMMSTEIN Is "Taking Time Off" From Being A Band *Metal Injection*.  12.9.2014. Viitattu 18.3.2019.
32. ↑  Noch heute feiert ,Rammstein' große Erfolge *vip.de*. Viitattu 31.1.2018. (saksaksi)
33. ↑  RAMMSTEIN MARK 21ST ANNIVERSARY WITH CAREER-SPANNING ‘XXI’ LP BOX SET *Loudwire.com*. Viitattu 7.3.2019.
34. ↑  Ramm 4 by Rammstein Song Statistics | setlist.fm *www.setlist.fm*. Viitattu 12.4.2019.
35. ↑  Jon Wiederhorn 2019-01-16T19:48:30Z Artist: Rammstein's New Album: Paul Landers and Richard Kruspe Tell Us What to Expect *guitarworld*. Viitattu 9.3.2019. (englanniksi)
36. ↑  Richard Kruspe: New Rammstein album will "come out probably in April" *Consequence of Sound*.  17.12.2018. Viitattu 9.3.2019. (englanniksi)
37. ↑  Graham Hartmann: What's With These Rammstein Logos Popping Up in Europe? *Loudwire*. Viitattu 18.3.2019. (englanniksi)
38. ↑  RAMMSTEIN ALBUM NUMBER 7! *www.rammstein.de*.  Arkistoitu 31.3.2019. Viitattu 28.3.2019. (englanniksi)
39. ↑  Rammsteinin uusi musiikkivideo on täällä - ota popahtava Radio-single haltuusi täältä *Inferno.fi*. Viitattu 28.4.2019.
40. ↑  Fräntilä, Jarkko: Huhut pitivät paikkansa, Rammstein on studiossa – muista myös keikka Tallinnassa! *rumba.fi*.  8.10.2020. Viitattu 9.12.2020.
41. ↑  LAIBACH 13.11. *Korjaamo.fi*.  2017.  Arkistoitu. Viitattu 2.3.2019.
42. ↑  Rammstein's 'Wollt Ihr Das Bett in Flammen Sehen' - Discover the Sample Source *WhoSampled*. Viitattu 3.3.2019. (englanniksi)
43. ↑  John T. Littlejohn, Michael T. Putnam: *Rammstein on Fire: New Perspectives on the Music and Performances*, s. 2. McFarland, 2013. ISBN 978-0-7864-7463-9. Teoksen verkkoversio (viitattu 1.3.2019).
44. 1 2  Rammstein On Fire, s. 101-102.
45. ↑  Hyde Flippo: Why is Rammstein Controversial? Read the German Lyrics for Yourself *ThoughtCo*. Viitattu 3.3.2019. (englanniksi)
46. ↑  German rock band's `part' song tells of cannibals' repast - Taipei Times *www.taipeitimes.com*. Viitattu 3.3.2019.
47. ↑  Rammstein on Fire, s. 202-205.
48. ↑  Jill E. Twark, Axel Hildebrandt: Envisioning Social Justice in Contemporary German Culture (s. 95-101.) *books.google.fi*.  2015. Boydell & Brewer. Viitattu 3.3.2019.
49. ↑  Blabbermouth: RAMMSTEIN Frontman: It's Very Easy For Gay Men To Get Laid *BLABBERMOUTH.NET*.  18.10.2005. Viitattu 7.3.2019.
50. ↑  Thomas Winkler: Skandalrocker Rammstein: "Außer uns will ja keiner mehr böse sein" *Spiegel Online*.  15.10.2009. Viitattu 7.3.2019.
51. ↑  desibeli.net - Rammstein: Reise Reise *desibeli.net*. Viitattu 7.3.2019.
52. 1 2  Musiikki | Maailma puhuu nyt Ramsteinin kokouksesta: Rammstein-yhtye otti nimensä tukikohdassa tapahtuneesta tragediasta *Helsingin Sanomat*.  20.1.2023. Viitattu 20.1.2023.
53. ↑  1988 Ramstein air crash stirs memories *Stars and Stripes*.  Arkistoitu 23.10.2017. Viitattu 30.1.2018.
54. ↑  Rammstein on Fire, s. 229.
55. ↑  (110393) Rammstein Minor Planet Center. Viitattu 30.1.2018.
56. ↑  John T. Littlejohn, Michael T. Putnam: *Rammstein on Fire: New Perspectives on the Music and Performances*, s. 30. McFarland, 2013-10-14. ISBN 9781476613055. Teoksen verkkoversio (viitattu 28.1.2018).
57. ↑  The Grand Rapids Press. Grand Rapids Press. 22 heinäkuuta 1999.
58. ↑  The Gauntlet - Rammstein Interview with Christoph Schneider *www.thegauntlet.com*.  12.11.2009. Viitattu 1.3.2019.
59. ↑  Verletzte bei Rammstein-Konzert *neues-deutschland.de*.  30.9.1996. Viitattu 2.11.2017.
60. ↑  Toimittaja: Arto Mäenpää: Rammsteinin stadionkonsertin liput myytiin loppuun ennätysajassa *KaaosZine*.  8.11.2018. Viitattu 2.3.2019.
61. 1 2  Rammstein Provinssirockin pääesiintyjäksi  3.12.2009. provinssirock.net.  Arkistoitu. Viitattu 2.3.2019.
62. ↑  Jussi Karhunen: Rammsteinin liput varattiin hetkessä loppuun *mtvuutiset.fi*.  8.7.2011. Viitattu 2.3.2019.
63. ↑  Vartti: Rammstein-lippuja myytiin jo 5 päivää etukäteen  24.9.2009. vartti.fi.  Arkistoitu. Viitattu 2.3.2019. (suomeksi)
64. ↑  RAMMSTEIN (DE) WILL PLAY THEIR FIRST STADIUM SHOW IN FINLAND *www.fullsteam.fi*.  Arkistoitu 11.8.2019. Viitattu 18.3.2019.

Aiheesta muualla
----------------

* Kuvia tai muita tiedostoja aiheesta **Rammstein** Wikimedia Commonsissa

* Rammsteinin virallinen sivusto (saksaksi, englanniksi)
* Rammstein Myspacessa (englanniksi)
* Herzeleid.com – englanninkielinen uutissivusto (Arkistoitu – Internet Archive) (englanniksi)
* Rammstein HQ – suomenkielinen fanisivusto
* Rammstein Last.fm:ssä (englanniksi)
* Tuotanto ruodinnassa: Rammstein KaaosZine.

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Rammstein |
| --- |
|  |
| 
* Till Lindemann
* Christian Lorenz
* Christoph Schneider
* Richard Kruspe
* Oliver Riedel
* Paul Landers

 |
|  |
| Albumit | 
* *Herzeleid*
* *Sehnsucht*
* *Mutter*
* *Reise, Reise*
* *Rosenrot*
* *Liebe ist für alle da*
* *nimeämätön*
* *Zeit*

 |
|  |
| Singlet | 
* "Du riechst so gut"
* "Seemann"
* "Engel"
* "Du hast"
* "Das Modell"
* "Du riechst so gut '98"
* "Stripped"
* "Asche zu Asche"
* "Sonne"
* "Links 2-3-4"
* "Ich will"
* "Mutter"
* "Feuer frei!"
* "Mein Teil"
* "Amerika"
* "Ohne dich"
* "Keine Lust"
* "Benzin"
* "Rosenrot"
* "Mann gegen Mann"
* "Pussy"
* "Ich tu dir weh"
* "Haifisch"
* "Mein Land"
* "Mein Herz brennt"
* "Deutschland"
* "Radio"
* "Ausländer"
* "Zeit"
* "Zick Zack"

 |
|  |
| Kokoelmat | 
* Original Single Kollektion
* Made in Germany 1995–2011

 |
|  |
| Videotallenteet | 
* Live aus Berlin
* Lichtspielhaus
* Völkerball

 |
|  |
| Katso myös | 
* Rammsteinin diskografia
* Emigrate
* Feeling B
* First Arsch

 |

 |